次孫元中至後五日遊蔡氏園韵
作者：劉跂
朝代：宋

paragraphs: 林深宜夏炎，亦復便冬冷。
居然安穩處，合是招提境。
晴烟起屋脊，煦日下天井。
飽飯策杖出，如行贊公嶺。
平生一丘壑，快眼春睡醒。
誰言城市喧，能比郊原靜。
人間會合少，萬事等泡影。
適意不自取，兀立真土梗。
時平日月好，歲熟羈旅幸。
逢人但懽喜，得酒便酩酊。
知我非子誰，頻來不須請。